Τζακ Λέμμον - 2001-06-28
από κονσέρβα σούπα και ξερό ψωμί στο Χόλλυουντ.
Πέθανε ο γνωστός ηθοποιός Τζακ Λέμμον σε ηλικία 76 χρονών, από καρκίνο. Ο πολυτάλαντος ηθοποιός γνωστός και για δραματικούς και κωμικούς ρόλους, εξέπνευσε στο Λος Αντζελες. Το ακόλουθο σημείωμα της Ζωής Λεουδάκη είναι αφιερωμένο στο μεγάλο καλλιτέχνη. Ο Τζων Γιούλερ Λέμμον, ο τρίτος, γεννήθηκε στη Βοστόνη. Ο πατέρας του ήταν ένας πολύ ευκατάστατος βοστωνέζος επιχειρηματίας. Βοστόνη. Ο Τζακ σπούδασε στο Χάρβαρντ, απ ‘ όπου αποφοίτησε το 1947. Εκεί, είχε και την πρώτη του σημαντική εμπειρία σαν ηθοποιός. Αργότερα, έγινε πρόεδρος του Θεατρικού κλαμπ του πανεπιστημίου, του Hasty Pudding, όπως λεγόταν. Όταν απεφοίτησε από το Χάρβαρντ, δανείστηκε από τον πατέρα του 300 δολάρια και πήγε στη Νέα Υόρκη για να γίνει ηθοποιός. Πέρασε το επόμενο χρόνο ζώντας με μισθούς πείνας. Δούλευε σα σερβιτόρος και σαν ταξιτζής, ενώ συχνά αναγκαζόταν να δανειστεί λεφτά από φίλους του, μεταξύ ρόλων, για να επιβιώσει τρώγοντας σούπες κονσέρβα και ξερό ψωμί. Κάποια στιγμή άρχισε να δουλεύει στη τηλεόραση. Έπαιξε περίπου 400 διαφορετικούς ρόλους σε δραματικές σειρές και κωμωδίες και κατάφερε μέσα σε μία πενταετία να εξελιχθεί σε έμπειρο ηθοποιό. Η κινηματογραφική του καριέρα ξεκίνησε με κωμωδίες και μιούζικαλ. Το πρώτο του Όσκαρ ήταν για το δεύτερο αντρικό ρόλο στην ταινία Mister Roberts, το 1955. Το δεύτερο ήταν για τον καλύτερο αντρικό ρόλο στο Save the Tiger, του 1973. Ο Λέμμον είναι μέχρι στιγμής ο μόνος αμερικανός ηθοποιός που έχει πάρει Οσκαρ στις κατηγορίες του καλύτερου πρώτου και δεύτερου αντρικού ρόλου. Ιστορική έχει μείνει η ερμηνεία του στη γνωστή κωμωδία The Odd Couple, Το Παράξενο Ζευγάρι. Στην ταινία αυτή ο Λέμμον ενσαρκώνει το Φήλιξ Ούνγκερ, ένα υπερβολικά τακτικό και τελειoμανή εργένη που διαρκώς εκνευρίζεται με τον ακατάστατο και ανορθόδοξο συγκάτοικό του, που παίζει ο Ουώλτερ Ματάου. Η συνεργασία τω ν δύο ηθοποιών κατέληξε σε πολύχρονη φιλία και σε πολλές από κοινού ταινίες. Το κοινό αγαπούσε τον Λέμμον. Ο ίδιος έλεγε ότι του άρεσε η ζωή του ηθοποιού γιατί του έδινε την δυνατότητα να υποδύεται διάφορους χαρακτήρες και μεταμορφωμένος έτσι να παίζει μπροστά στο κοινό. Νομίζω, έλεγε, ο Λέμμον ότι ο λόγος που το κοινό αγαπά εμάς τους ηθοποιούς είναι ότι κάνουμε πράγματα που όλοι θέλουν να κάνουν. Στη δεκαετία του 60 ο Τζακ Λέμμον εξελίχθηκε σε κορυφαίο σταρ και έκτοτε η καριέρα του παρέμεινε σταθερή. Θα μείνει στην ιστορία σαν ένας από τους μεγαλύτερους ηθοποιούς. Και δικαίως. Ο Τζακ Λέμμον πέθανε την Τετάρτη το βράδυ σε νοσοκομείο του Λος Αντζελες, με την γυναίκα του και τα παιδιά του στο πλευρό του.